18. juli. 2013 godine

**Klub Bošnjaka u Domu Naroda**

**Parlamentarna skupština Bosne i Hercegovine**Trg BiH 1
71000 Sarajevo
Bosna i Hercegovina

**Predmet: Apel Bošnjaka iz SAD i Kanade da glasate “protiv” novog Zakona o boravištu i zaštitite vitalni bošnjački nacionalni interes**

Poštovani delegati,

U ime 350,000 Bošnjaka koji žive u SAD i Kanadi, upućujemo Vam najozbiljniji apel u vezi novog Zakona o prebivalištu i boravištu državljana Bosne i Hercegovine koji je danas izglasan u Predstavničkom domu Parlamentarne skupštine BiH. Ovaj zakon predstavlja veleizdaju Bosne i Hercegovine i prevaru bošnjačkog naroda, čiji razmjeri se samo mogu uporediti sa posljedicama potpisivanja Dejtonskog sporazuma. Iako predstavnici Bošnjaka u Predstavničkom domu pokušavaju prodati ovaj sramotni akt kao “dobro” za Bosnjake i dijasporu jer navodno “rješava pitanje o dvojnom državljanstvu”. Možemo zaključiti da su isti svjesno prihvatili “kukavičje jaje” jer su nam onemogućili do sada najrealniju opciju za registraciju prebivališta u Republici Srpskoj, a time i bilo kakve realne šanse za glasanje u Republici Srpskoj.

 Naime, ovim se zakonom osigurava da će na sljedećim lokalnim izborima u BiH 2016 godine, Srebrenica vjerovatno imati načelnika opštine koji će negirati genocid nad Bošnjacima u Srebrenici. Ovo predstavlja direktan napad na budući rad građanske koalicije “Prvi Mart” kako bi se zaustavio njihov rad, odnosno opstruirala prijava Bošnjaka koji žive izvan RS i njihovo značajno učešće na izborima 2014 godine. Uzimajuci u obzir da jos uvijek ne postoje adekvatni uvjeti za povratak Bosnjaka u manjem entitetu, sto je ujedno neispunjavanje Aneksa 7 Dejtonskog sporazume, ovim zakonom se svi koji glasaju za ovaj zakon odricu 49% teritorije Bosne i Hercegovine i time osigurali da će entitet RS ostati čist od nesrpskog stanovništva.

U ime Bošnjaka sjeverne Amerike koji su preživjeli genocid i etničko čišcenje tijekom agresije na našu domovinu, snažno apelujemo da upotrijebite Vaše ovlasti zaštite nacionalnog interesa Bošnjaka u Domu Parlamenta i odbranite prava protjeranih Bošnjaka i budućnost Bosne i Hercegovine kao multietničke demokratske države.

S poštovanjem,

Mr. Hamdija Čustović

Predsjednik Kongresa Bošnjaka Sjeverne Amerike

Prof. Emir Ramić

Direktor Instituta za Istraživanje Genocida, Kanada